Μάικ Τζέιμς

Καριέρα

Από μικρή ηλικία ασχολήθηκε με το μπάσκετ και ήταν από τους παίκτες που ξεχώρισαν το Grant High School, όπου και φοίτησε πριν ξεκινήσει η κολεγιακή του καριέρα στο Eastern ArizonaCollege το 2008. Το 2010 πήρε την απόφαση να αποχωρήσει και μετακόμισε στο Lamar, εκεί όπου έμεινε μέχρι το 2012.
Ο Μάικ Τζέιμς δεν επιλέχτηκε στο ντραφτ του 2012. Τον Αύγουστο του 2012, υπέγραψε με την ΚΚ Ζάγκρεμπ της Κροατίας για τη σεζόν 2012-13. Τον Δεκέμβριο του 2013, έφυγε από το Ζάγκρεμπ. Τον Φεβρουάριο του 2013, υπέγραψε με την Χάποελ Γκαλίλ Γκιλμπόα του Ισραήλ, για το υπόλοιπο της σεζόν.
Τον Ιούλιο του 2013, υπέγραψε με Paffoni Omegna της Ιταλίας για τη σεζόν 2013-14. 
Τον Αύγουστο του 2014 υπέγραψε συμβόλαιο ενός έτους με τον Κολοσσό Ρόδου στην Ελλάδα. Στις 2 Δεκεμβρίου, το 2014, έφυγε από τον Κολοσσό και υπέγραψε με την ισπανική ομάδα Μπασκόνια, για το υπόλοιπο της σεζόν. Στις 6 Ιουλίου, 2015, ανανέωσε το συμβόλαιό του με την ισπανική ομάδα για μία ακόμη σεζόν. Η σεζόν 2015-16 ήταν και η κορυφαία στην καριέρα του αφού υπήρξε σημαντικό κομμάτι στην επιστροφή των Βάσκων στο Final 4 της Ευρωλίγκα.
Στις 3 Ιουλίου 2016, ο Τζέιμς υπέγραψε με τον Παναθηναϊκό για τη σεζόν 2016-17. Ο James έχασε την αρχή της σεζόν λόγω αυτοτραυματισμού του, στην προπόνηση της ομάδας. Την πρώτη του χρονιά στην ομάδα κατέκτησε το νταμπλ, Κύπελλο κόντρα στον Άρη και Πρωτάθλημα κόντρα στον Ολυμπιακό, όντας συνολικά ένας από του σημαντικότερους παίκτες της ομάδας στους αγώνες της σεζόν σε Ελλάδα και Ευρώπη. έχοντας μέσο όρο 13.1 πόντους, 3 ασίστ και 2.2 ριμπάουντ στην Ευρωλίγκα. Μάλιστα πήρε το βραβείο του πιο θεαματικού παίκτη στο ελληνικό πρωτάθλημα.
Στις 3 Ιουλίου 2017, υπέγραψε two-way συμβόλαιο με τους Φοίνιξ Σανς του NBA  για 45 ημέρες.Στις 6 Δεκεμβρίου το συμβόλαιο του μετατράπηκε σε εγγυημένο. Ωστόσο στις 23 Δεκεμβρίου 2017 ο παίκτης έμεινε ελεύθερος από τους Σανς. Στις 14 Ιανουαρίου 2018, ανακοινώθηκε από τους Νιου Ορλίνς Πέλικανς επιστρέφοντας έτσι στο NBA.  Στις 9 Φεβρουαρίου του 2018 ο ιδιοκτήτης της Κ.Α.Ε. Παναθηναϊκός ανακοίνωσε πως ο James επιστρέφει στην Αθήνα για να αγωνιστεί για δεύτερη φορά στη καριέρα του με τη φανέλα του Παναθηναϊκού. Στις 10 Φεβρουαρίου ο παίκτης έμεινε ελεύθερος από τους Πέλικανς, μετά από δική του απόφαση, για να επιστρέψει στους πράσινους. Στις 17 Ιουνίου κατέκτησε για δεύτερη φορά τον τίτλο του Πρωταθλητή Ελλάδας.
Στις 13 Ιουλίου ανακοινώθηκε η μεταγραφή του στην Αρμάνι Μιλάνο για την επόμενη τριετία. Τον Σεπτέμβρη κατέκτησε το Σούπερ Καπ Ιταλίας. Ο Αμερικανός γκαρντ χρειάστηκε 22 παιχνίδια για να πραγματοποιήσει μία εντυπωσιακή επίδοση στην ιστορία της Αρμάνι. Έφτασε τους 444 πόντους (20.2 κατά μέσο όρο) ξεπερνώντας το προηγούμενο ρεκόρ που άνηκε στον Κιθ Λάνγκφορντ, από την περίοδο 2013-2014 με συνολικά 439 πόντους σε 25 αγώνες (17.6 κατά μέσο όρο). Στις 14 Μαρτίου 2019, μπήκε στο κλειστό κλαμπ παικτών που πέτυχαν 500 πόντους σε μια σεζόν. Κέρδισε το βραβείο Alphonso Ford Trophy, αφού είχε κατά μέσο όρο 19.8 πόντους σε 30 ματς. Συνολικά, μέτρησε 595 πόντους, τρίτος στην ιστορία της διοργάνωσης, πίσω από τους Αλεξέι Σβεντ (740, το 2018) και Κιθ Λάνγκφορντ (609, το 2017). Επίσης ήταν μέλος της δεύτερης καλύτερης πεντάδας της διοργάνωσης. Το καλοκαίρι έμεινε ελεύθερος από την Αρμάνι Μιλάνο, αφού δεν υπολογιζόταν για την νέα σεζόν.
Στις 12 Αυγούστου 2019, ανακοινώθηκε από την ΤΣΣΚΑ Μόσχας.